O **Servizo de Cambio Climático Copernicus** (***Copernicus Climate Change Service*** abreviado como **C3S**) é un dos seis servizos temáticos que ofrece o Programa *Copernicus* da Unión Europea. O Programa Copernicus está xestionado pola Comisión Europea e o **C3S** está implementado polo Centro Europeo de Previsións Meteorolóxicas a Medio Prazo (*European Centre for Medium-Range Weather Forecasts* ECMWF) e esperábase que entrase en funcionamento en 2018.

Obxectivos
----------

O obxectivo do C3S é construír unha base de coñecemento da UE en apoio das políticas de mitigación e adaptación ao cambio climático e ao quecemento global. O seu obxectivo é proporcionar información fiábel sobre o estado actual e pasado do clima, as previsións a escala temporal estacional e as proxeccións máis probábeis nas próximas décadas para varios escenarios de emisións de gases de efecto invernadoiro e outros contribuíntes ao cambio climático.

Implementación e colaboración
-----------------------------

O **C3S** xoga un papel importante na provisión de variables climáticas esenciais (ECV), que son variables biolóxicas, químicas ou físicas que contribúen de maneira crucial á caracterización do clima da Terra. A iniciativa C3S desenvolveuse en colaboración coa Axencia Espacial Europea, EUMETSAT, ECMWF, axencias dentro da UE e Mercator Ocean, entre outros. Esta cooperación é fundamental para o desenvolvemento e implementación das ferramentas e estratexias necesarias para monitorizar, prognosticar e adaptarse ao cambio climático.

Datos e calidade
----------------

Os datos proporcionados polo C3S son abertos e gratuítos para todos os usuarios. A información está almacenada nun almacén de datos climáticos central, o cal proporciona puntos de acceso estandarizados ao conxunto de datos de C3S. Isto inclúe tanto os datos históricos como os novos que se van xerando. Ademais de almacenar estes datos, o C3S tamén establece e implementa procedementos de control de calidade para os seus datos, ofrece formación a usuarios e intermediarios de datos e mantén o soporte para a existencia de datos e produtos do C3S.

Contribucións e Impacto
-----------------------

Unha das realizacións máis notábeis do C3S é a substitución de ERA-Interim, unha compilación de reanálises atmosféricas globais do período 1979-2019, por ERA5, unha versión mellorada da reanálise baseada no Sistema Integrado de Previsión (IFS) do ECWMF. Esta mellora incrementou a resolución vertical e horizontal dos datos, permitiu un uso máis eficiente dos datos de satélite e mellorou a medición da incerteza analítica. ==
O C3S continúa a traballar para proporcionar información precisa e útil que permita unha mellor comprensión do cambio climático e as súas implicacións. A través da súa investigación e análise, o servizo busca proporcionar as ferramentas necesarias para axudar á Unión Europea e a todo o mundo a adaptarse e mitigar os efectos do cambio climático.

Notas
-----

1. ↑  "ECMWF". *ECMWF* (en inglés). Consultado o 2023-07-27.
2. ↑  "Marco Nacional de Adaptación: Planificación para unha Irlanda resiliente ao clima" (PDF). *lse.ac.uk/GranthamInstitute ; Departamento Irlandés de Comunicación, Acción polo Clima e Medio Ambiente; Dublín*.
3. ↑  "Reanalyses.org Home Page ; Advancing Reanalysis". *reanalyses.org* (en inglés). Consultado o 2023-07-27.
4. ↑  "Copernicus Climate Change Service" (en indonesio). 2019-12-04.
5. ↑  Thépaut, Jean-Noël; Dee, Dick; Engelen, Richard; Pinty, Bernard (2018-07). "The Copernicus Programme and its Climate Change Service". *IGARSS 2018 - 2018 IEEE International Geoscience and Remote Sensing Symposium*: 1591–1593. doi:10.1109/IGARSS.2018.8518067.

Véxase tamén
------------

* Programa Copérnico

### Bibliografía

* *Anexo da Decisión de execución da comisión sobre a adopción do programa de traballo 2018 e sobre o financiamento do programa Copernicus.* Comisión Europea. Anexo 1, p. 172. Bruxelas, outubro de 2018.
* "Climate servide develops user-friendly data store", ECMWF, Newsletter. Nº 151. Primavera de 2017.

Programa de traballo Copernicus de 2015 adoptado pola Decisión de execución da Comisión C(2015) 767 final de 17.02.2015 

### Ligazóns externas

* Páxina web oficial